ΚΟΙΝΗ ΔΡΑΣΗ

της 30ής Μαρτίου 1999

υιοθετηθείσα από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση σχετικά με το διορισμό ειδικού απεσταλμένου της ΕΕ στο Κοσσυφοπέδιο

(1999/239/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως τα άρθρα Ι.3 και Ι.11,

τις γενικές κατευθυντήριες γραμμές του Ευρωπαϊκού Συμβουλίου που έγινε στη Βιέννη στις 11 και 12 Δεκεμβρίου 1998,

Εκτιμώντας:

ότι, στα συμπεράσματά του της 5ης Οκτωβρίου 1998, το Συμβούλιο διόρισε τον κ. Wolfgang Petritsch ειδικό απεσταλμένο της Ευρωπαϊκής Ένωσης στο Κοσσυφοπέδιο προκειμένου να ενεργήσει επί τόπου εξ ονόματος της ΕΕ υπό την επίβλεψη της προεδρίας και σε στενή συνεργασία με τον ειδικό εντεταλμένο της ΕΕ για την Ομοσπονδιακή Δημοκρατία της Γιουγκοσλαβίας·

ότι η συμβολή του κ. Petritsch υπήρξε αποτελεσματική στο να μπορέσει η Ευρωπαϊκή Ένωση να διαδραματίσει σημαντικό ρόλο στις ειρηνευτικές προσπάθειες για την επίλυση της κρίσης στο Κοσσυφοπέδιο·

ότι θα πρέπει να δοθούν στον κ. Petritsch οι ανθρώπινοι και οι διοικητικοί πόροι που απαιτούνται για την εκτέλεση της αποστολής του,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

1. Ο ειδικός απεσταλμένος της Ευρωπαϊκής Ένωσης στο Κοσσυφοπέδιο, κ. Wolfgang Petritsch, στο εξής καλούμενος "ειδικός απεσταλμένος της ΕΕ", ο οποίος διορίστηκε στις 5 Οκτωβρίου 1998 προκειμένου να ενεργήσει επί τόπου εξ ονόματος της Ευρωπαϊκής Ένωσης υπό την επίβλεψη της προεδρίας και σε στενή συνεργασία με τον ειδικό εντεταλμένο της ΕΕ στην Ομοσπονδιακή Δημοκρατία της Γιουγκοσλαβίας, θα συνεχίσει να διαδραματίζει σημαντικό ρόλο στην προώθηση της πολιτικής της Ευρωπαϊκής Ένωσης στο Κοσσυφοπέδιο.

2. Προς τον σκοπό αυτό, του παρέχονται οι ανθρώπινοι και οι διοικητικοί πόροι που απαιτούνται για την εκτέλεση της αποστολής του.

3. Ο ειδικός απεσταλμένος της Ευρωπαϊκής Ένωσης καθοδηγείται από την προεδρία και υπό την επίβλεψη αυτής υποβάλλει εκθέσεις στο Συμβούλιο τακτικά και όποτε παρίσταται ανάγκη. Η Επιτροπή συμμετέχει πλήρως.

Άρθρο 2

1. Προκειμένου να καλυφθεί το κόστος της αποστολής του ειδικού απεσταλμένου της ΕΕ, ο γενικός προϋπολογισμός των Ευρωπαϊκών Κοινοτήτων επιβαρύνεται με ποσό μέχρι 510000 ευρώ.

2. Η διαχείριση των δαπανών, που χρηματοδοτούνται με το οριζόμενο στην παράγραφο 1 ποσό, γίνεται σύμφωνα με τις κοινοτικές διαδικασίες και κανόνες που ισχύουν για τον προϋπολογισμό.

3. Η Ευρωπαϊκή Ένωση χρηματοδοτεί την υποδομή και τις τρέχουσες δαπάνες του γραφείου του ειδικού απεσταλμένου της ΕΕ, συμπεριλαμβανομένων των αποζημιώσεών του και της δαπάνης του μη αποσπασμένου προσωπικού που τον πλαισιώνει. Τα κράτη μέλη και τα θεσμικά όργανα της ΕΕ δύνανται να προτείνουν την απόσπαση προσωπικού, το οποίο θα εργασθεί με τον ειδικό απεσταλμένο της ΕΕ. Οι αποδοχές του προσωπικού, το οποίο θα αποσπασθεί ενδεχομένως από κράτος μέλος, ή θεσμικό όργανο της Ευρωπαϊκής Ένωσης στον ειδικό απεσταλμένο της ΕΕ, καλύπτονται αντιστοίχως από το εν λόγω κράτος μέλος ή όργανο της Ευρωπαϊκής Ένωσης.

4. Το Συμβούλιο σημειώνει ότι η Προεδρία, η Επιτροπή ή/και τα κράτη μέλη, αναλόγως, παρέχουν επιμελητειακή υποστήριξη στην περιοχή.

5. Τα προνόμια, ασυλίες και περαιτέρω εγγυήσεις που απαιτούνται για την εκπλήρωση και την ομαλή λειτουργία της αποστολής του ειδικού απεσταλμένου της ΕΕ και των μελών του προσωπικού καθορίζονται με τα μέρη. Τα κράτη μέλη και η Επιτροπή παρέχουν κάθε αναγκαία προς τούτο υποστήριξη.

Άρθρο 3

Η παρούσα κοινή δράση αρχίζει να ισχύει από την ημέρα υιοθέτησής της.

Εφαρμόζεται έως τις 30 Σεπτεμβρίου 1999, εκτός εάν ανανεωθεί κατόπιν επανεξέτασης κυρίως των διοικητικών και οικονομικών πτυχών.

Άρθρο 4

Η παρούσα κοινή δράση δημοσιεύεται στην Επίσημη Εφημερίδα.

Λουξεμβούργο, 30 Μαρτίου 1999.

Για το Συμβούλιο

Ο Πρόεδρος

K.-H. FUNKE